তখন হোম সেক্রেটারী ছিলেন এস এন বাকের। নাজিমুদ্দীন সাহেবের পিছনে তখন তিনি দাঁড়িয়েছিলেন। তাড়াতাড়ি করে তিনি তাঁকে বললেন- Baker, Please withheld transfer of Mr. Hussain, till I come back from Karachi. তখনকার মত আব্বার সমস্যা কেটে যায়। পরবর্তীতে আব্বা আরও তিন বছর ঢাকায় কাটান। নুরুল আমীন যখন প্রদেশের মুখ্যমন্ত্রী তখন তিনি কুমিল্লার ডিএম হিসেবে বদলি হন। কুমিল্লার ডিএম দেহলভী ফ্রান্সের রাষ্ট্রদূত নিযুক্ত হওয়ায় ঐ পদটি শূণ্য হয়। নাজিমুদ্দীন সাহেবের সততা ও নির্লোভ চারিত্রিক বৈশিষ্ট ছিল প্রায় প্রবাদতুল্য। একটা ঘটনা মনে পড়ছে। প্রদেশের প্রশাসন তখন আমদানী-রফতানীর জন্য কিছু লাইসেন্স দেওয়ার সিদ্ধান্ত নেয়। আমার মনে আছে অনেক শিক্ষিত বাঙ্গালী মুসলমানও তখন আমদানী-রফতানী লাইসেন্স ব্যাপারটা কি তা বুঝে উঠতেন না। আসলে আমদানী-রপ্তানীর জন্য যে ব্যবসায়ী শ্রেণী গড়ে ওঠা প্রয়োজন তা তখনও পূর্ব পাকিস্তানে ছিল না বললেই চলে। বৃটিশের বৈরী শাসন ও জুলুমের ফলে মুসলমানদের মধ্যে অবশ্য সেরকম কোন ব্যবসায়ী শ্রেণী গড়ে ওঠা সম্ভব ছিল না। আমদানী-রফতানী ব্যবসাটা ছিল পুরো হিন্দুদের কব্জায়। পাকিস্তান হবার পর এ অবস্থা বদলাতে শুরু করে। প্রথম দিকে অনেক বাঙ্গালী মুসলমান ব্যবসা না বুঝে ওঠার কারণে লাইসেন্সগুলো পূর্ব পাকিস্তানে আগত অবাঙ্গালী মুসলমান ব্যবসায়ীদের কাছে বিক্রি করে দিতেন। লাইসেন্স কেনাবেচা করে অনেকে তখন বিস্তার অর্থ উপার্জন করেছেন।